
סדר היום:	1. הצעת חוק הביטוח הלאומי (תיקון מס' 63), התשס"ג-2003 – מטעם הממשלה.
	2. הצעת חוק הביטוח הלאומי (תיקון–מועד תגמול בגין שירות מילואים
	    חד-יומי ), התשס"ג-2003 שמספרה  פ/983, של חה"כ איתן כבל וקבוצת ח"כים.
   	

נכחו:

חברי הוועדה:	שאול יהלום  -  היו"ר
	מתן וילנאי



מוזמנים:	ליאורה ברקולי	-	מנהלת הגמלאות, המוסד לביטוח לאומי
	אבי צרפתי            	-	אגף מילואים ואבטלה,           "         "
	עו"ד רועי קרת      	- 	הלשכה המשפטית,                  "         "
	רבקה פריאור        	- 	מנהלת אגף המחקר,                "         "
			 סרן אלה אלון	    - 	יועצת משפטית, מחלקת פרט, משרד הביטחון
			 רס"ן איריס דנון         -     רמ"ד מילואים בענף תשו"ג,        "           "
			 עוזי פרל	               -     מנהל הקרן לקליטת חיילים משוחררים,   "
		            יעקב עמר		    -     יועץ השר לענייני הביטוח הלאומי, משרד העבודה
		             עו"ד שי סומך	    -     הלשכה המשפטית, משרד המשפטים
		             אבי סייג	               -	פורום מג"דים וטייסים במילואים
			  חזקיה ישראל	    -     התאחדות התעשיינים	 			       	

					
		

יועצת משפטית:	ג'ודי וסרמן

מנהל/ת הוועדה:	שירלי אברמי

קצרנית:	אסתר אלפיה


הצעת חוק הביטוח הלאומי (תיקון מס' 63), התשס"ג-2003


היו"ר שאול יהלום:

	בוקר טוב, אני מתכבד לפתוח את ישיבת הוועדה. אנחנו דנים למעשה בשני חוקים: הצעת חוק הביטוח הלאומי (תיקון מס' 63), התשס"ג-2003 – הצעת חוק של הממשלה;  והצעת חוק חוק הביטוח הלאומי (תיקון – מועד תגמול בגין שירות מילואים חד-יומי), התשס"ג-2003 שמספרה
פ/983, של חבר-הכנסת איתן כבל וקבוצת חברי כנסת. הצעת חוק זו עברה כבר קריאה טרומית. 

	לפני שנעבור לדיון בהצעות החוק, אני מעמיד להצבעה החלטה שנתקבלה בזמנו על ידי הוועדה, לאחד את שתי ההצעות. חבר-הכנסת מתן וילנאי, אתה מסכים לאיחוד שתי הצעות החוק? 

מתן וילנאי:

	ואם אתנגד?

היו"ר שאול יהלום:

	אם תתנגד זה לא יאוחד.	

מתן וילנאי:

	 אז אני מסכים.

היו"ר שאול יהלום:

	 אם כן, אני מעמיד להצבעה את ההצעה לאחד את הצעת חוק הביטוח הלאומי (תיקון מס' 63), התשס"ג-2003 – של הממשלה עם: הצעת חוק הביטוח הלאומי (תיקון – מועד תגמול בגין שירות מילואים חד-יומי), התשס"ג-2003, של חבר-הכנסת איתן כבל וקבוצת חברי כנסת שמספרה  פ/983. מי בעד? מי נגד?

הצבעה

בעד – 2
נגד – אין
מתנגדים – אין
ההצעה לאחד את שתי הצעות החוק, נתקבלה.
 
היו"ר שאול יהלום:

	ובכן, אנחנו 2 בעד, אף אחד לא מתנגד, ההצעה לאחד את שתי הצעות החוק, נתקבלה. 

	מי מציג את הצעת החוק?

רועי קרת:

	יושבים פה נציגי משרד הביטחון, אבל מכיוון שזו הצעה שאנחנו מגישים במשותף, אני אציג אותה.

היו"ר שאול יהלום:

	ובכן, בבקשה, עורך דין רועי קרת מהלשכה המשפטית של הביטוח הלאומי. 

רועי קרת:

	התיקון הזה פשוט בתכלית. לפי הוראות החוק היום, מי שזכאי לתגמול בעד שירות מילואים חד-יומי, כדי לקבל את התגמול, צריך לחכות עד סוף רבעון. זאת אומרת, אוספים את כל הימים באותו רבעון ומשלמים על זה ביחד בסוף הרבעון.
	
	מה שאנחנו מבקשים לעשות, לאפשר למי שמשרת במילואים יום אחד, ברגע שהוא מקבל  מהצבא את התלוש של שירות המילואים, להגיש אותו לביטוח הלאומי, ומיד יוכל לקבל את התגמול ולא יצטרך לחכות עד סוף הרבעון. 

היו"ר שאול יהלום:

	 ממי הוא מקבל, מהמעביד או מהשלם?

רועי קרת:

	את התלוש מקבלים מהצבא. אם מדובר באדם שהוא עובד שכיר, הוא נותן את התלוש למעביד, והמעביד משלם לו את השכר לאותו יום, כאילו הוא היה בעבודה, השכר שלו לא ייפגע, הוא יקבל את המשכורת כאילו היה בעבודה באותו יום. 

היו"ר שאול יהלום:

	יש מישהו שמתנגד לזה?

מתן וילנאי:

	 אנחנו במצב שמשלמים מהיום הראשון, את זה כבר אמרנו. 

אבי סייג:

	השכיר מקבל את שכרו, באותו חודש, כולל שירות מילואים חד-יומי. הביטוח הלאומי מעביר למעסיק, פעם ברבעון - במקרה ומדובר בשכיר - את כל החד-יומיים. לעומתו, עצמאי, בגין שירות מילואים חד-יומי, מקבל את התגמול מביטוח לאומי רק פעם ברבעון. הכוונה לשנות את זה גם לגבי עצמאיים שגם הם יקבלו את התגמול מדי חודש בחודשו.

היו"ר שאול יהלום:

	 גם המעביד? 

אבי סייג:

	כן, גם המעביד. 

היו"ר שאול יהלום:

	 במקרה כזה גם המעביד יקבל את ההחזר מביטוח לאומי מיד באותו חודש, לא רק העצמאי, גם המעביד. זה מה שאתה אומר. אז 	מה קורה עם סטודנט? הוא לא שכיר, ולצורך הענין, נניח שהוא עצמאי, החוק הזה יחול עליו?

אבי סייג:

	כן, יחול עליו, הוא יקבל מיד. 

היו"ר שאול יהלום:

	 אז אם יש הסכמה מלאה, מישהו רוצה להשתתף בדיון? מישהו רוצה להגיד דברי ברכה?

מתן וילנאי:

	 סליחה, ממי הסטודנט מקבל? וממי מקבל העצמאי?

אבי צרפתי:

	שניהם מקבלים את התגמול ישירות מהמוסד לביטוח לאומי. 	

ג'ודי וסרמן:
	
	ברגע שאנחנו מבטלים את ההבחנה בסעיף 271(ב)ו-(ג), המשמעות היא שתקנות הביטוח הלאומי, תגמול בעד  שירות חד-יומי - ההוראות המיוחדות הללו - בעצם בטלות.

היו"ר שאול יהלום:

	 עוד מישהו רוצה להעיר משהו?

	ובכן, אישרנו ואיחדנו את שני החוקים. החוק של איתן כבל יאוחד עם החוק של הממשלה, ושני החוקים יועברו לקריאה שניה ושלישית.

מתן וילנאי:

	הוא עולה לקריאה ראשונה?

היו"ר שאול יהלום:

	 לא, לקריאה שניה ולקריאה שלישית, זה נוסח משולב.

	אם כן, מי בעד איחוד הצעת חוק הביטוח הלאומי (תיקון מס' 63), התשס"ג-2003 – מטעם הממשלה עם הצעת חוק הביטוח הלאומי (תיקון – מועד תגמול בגין שירות מילואים חד-יומי) התשס"ג-2003 שמספרה פ/983, של חבר-הכנסת איתן כבל וקבוצת חברי כנסת? מי נגד?

הצבעה

בעד – 2
נגד – אין
מתנגדים – אין
ההצעה לאחד את שני החוקים, נתקבלה.

היו"ר שאול יהלום:

	 אם כן, 2 בעד ללא מתנגדים וללא נמנעים, ההצעה לאחד את שני החוקים ולהעבירם לקריאה שניה ולקריאה שלישית, נתקבלה. 
	
	תודה רבה, הישיבה נעולה.

(הישיבה ננעלה בשעה 10:10)





